[pic] | EUROOPAN YHTEISÖJEN KOMISSIO | Bryssel 14.07.2005 KOM(2005) 320 lopullinen KOMISSION TIEDONANTO Kertomus 29. huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta aiheutuneesta tilanteesta KOMISSION TIEDONANTO Kertomus 29. huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta aiheutuneesta tilanteesta Johdanto Vuoden 2003 liittymisasiakirjan pöytäkirjassa nro 10 olevan 2 artiklan mukaisesta järjestelystä 29. huhtikuuta 2004 annetun neuvoston asetuksen (EY) N:o 866/2004[1] (jäljempänä ’vihreää linjaa koskeva asetus’) 11 artiklan 1 kohdassa säädetään seuraavaa: ”Komissio antaa neuvostolle vuosittain kertomuksen tämän asetuksen täytäntöönpanosta ja sen soveltamisesta aiheutuneesta tilanteesta, sekä liittää tähän kertomukseen tarvittaessa asianmukaisia ehdotuksia sen muutoksiksi […]. Ensimmäinen kertomus annetaan viimeistään vuoden kuluttua tämän asetuksen voimaantulosta.” . Vihreää linjaa koskeva asetus tuli voimaan 1. toukokuuta 2004. Siinä määritellään ne ehdot, joiden mukaisesti EU:n lainsäädäntöä sovelletaan Kyproksen tasavallan hallituksen tosiasialliseen hallintaan kuuluvien ja kuulumattomien Kyproksen tasavallan alueiden välisellä linjalla. Tämä kertomus koskee 1. toukokuuta 2004 ja 30. huhtikuuta 2005 välistä ajanjaksoa. 1. Täytäntöönpanotoimenpiteet Komissio teki 7. heinäkuuta 2004 päätöksen 2004/604/EY[2] Kyproksen turkkilaisen kauppakamarin valtuuttamisesta neuvoston asetuksen (EY) N:o 866/2004 4 artiklan 5 kohdan mukaisesti. Elokuun 10. päivänä 2004 komissio antoi vihreää linjaa koskevan asetuksen 4 artiklan 12 kohdan mukaisesti ja kyseistä asetusta käsittelevää komiteaa kuultuaan asetuksen (EY) N:o 1480/2004[3] Kyproksen tasavallan hallituksen tosiasialliseen hallintaan kuulumattomilta alueilta sen tosiasialliseen hallintaan kuuluville alueille tuotavia tavaroita koskevista erityissäännöistä. Nämä erityissäännöt tulivat voimaan 23. elokuuta 2004. Siitä lähtien vihreää linjaa koskevaa asetusta on sovellettu täysimääräisesti tavaraliikenteeseen. Komissio teki 28. joulukuuta 2004 päätöksen kasvien terveyden asiantuntijoiden nimittämisestä Kyproksen tasavallan hallituksen tosiasialliseen hallintaan kuulumattomilla alueilla tehtäviä tarkastuksia varten komission asetuksen (EY) N:o 1480/2004 3 artiklassa säädetyn mukaisesti. Neuvosto hyväksyi 17. helmikuuta 2005 vihreää linjaa koskevan asetuksen muuttamisen maatalouden sekä linjan ylittäville henkilöille tarkoitettujen palvelujen osalta[4]. Komissio hyväksyi 18. huhtikuuta 2005 vihreää linjaa koskevan asetuksen liitteen I muutoksen. Ylityspaikkojen luetteloon lisättiin kaksi ylityspaikkaa: Ledra Street ja Zodia [5]. Tällä hetkellä komission suunnitelmissa ei ole tehdä uusia ehdotuksia vihreää linjaa koskevan asetuksen muuttamisesta. 2. Linjan ylittävät henkilöt Henkilöiden linjanylitys on sujunut ongelmitta. Tuhannet kyproslaiset linjan molemmilta puolilta ylittävät sen päivittäin. EU:n kansalaiset voivat liikkua vapaasti riippumatta siitä paikasta, jonka kautta he tulevat Kyprokselle. Mistään välikohtauksista ei ole ilmoitettu. Vaikka Kyproksen tasavalta tekee tarkastuksia linjan ylittäville henkilöille, on käynyt yhä ilmeisemmäksi, että hallituksen valvomille alueille on järjestelmällinen laiton reitti linjan pohjoisosan kautta. Näin ollen ei voida sanoa, että linjaa valvottaisiin tehokkaasti koko sen pituudelta. Linjan voi joillakin alueilla ylittää ilman mitään tarkastuksia. Tuhansia kolmansien maiden kansalaisia ylitti linjan laittomina maahanmuuttajina. Monet heistä ovat hakeneet turvapaikkaa Kyproksen tasavallasta, mikä on johtanut turvapaikkahakemusten merkittävään kasvuun[6]. 3. Linjan ylittävät tavarat Vihreää linjaa koskevaa asetusta on sovellettu täysimääräisesti tavaraliikenteeseen 23. elokuuta 2004 lukien (ks. kohta 1). 3.1 Tilastot Kyproksen turkkilainen kauppakamari toimitti komissiolle täsmällisesti kuukausittain tiedot niiden tavaroiden tyypistä, määrästä ja arvosta, joille se antoi saateasiakirjoja[7]. Kauppakamarin toiminta on tehokasta ja ammattitaitoista. Se sai tukea jäsenvaltioiden asiantuntijoilta. Kyproksen tasavallan viranomaiset ilmoittivat komissiolle kuukausittaisissa raporteissaan niiden tavaroiden tyypin, määrän ja arvon, jotka saateasiakirjojen mukaan ylittivät linjan[8]. Näissä raporteissa ilmoitetaan myös tavarat, jotka ylittivät linjan Pergamosin ja Strovilian ylityspaikoilla itäisen tukikohta-alueen viranomaisen valvonnassa. Linjan ylittävien tavaroiden määrä ja arvo on edelleen vähäinen. Kauppakamari antoi tarkastelujaksolla 862 saateasiakirjaa. Niitä vastaavien tavaroiden arvo oli yhteensä 1 000 617 euroa. Kaikkia saateasiakirjoja ei käytetty tarkastelujaksolla, koska joitakin liiketoimia peruutettiin tai toimituksia lykättiin. Monissa tapauksissa linjan ylittäneiden tavaroiden määrä oli pienempi kuin saateasiakirjassa mainittu määrä. Kyproksen tasavallan raporttien mukaan linjan tosiasiallisesti ylittäneiden tavaroiden arvo oli 818 133 euroa eli keskimäärin 99 000 euroa kuukautta kohti[9]. Tärkeimpiä kauppatavaroita olivat vihannekset, kivituotteet, paperitavarat ja huonekalut[10]. Poikkeustapauksissa Kyproksen tasavallan viranomaiset epäsivät tavaroilta linjan ylityksen (esim. Halloumi-juuston ja tuoreen kalan kaltaisten eläinperäisten tuotteiden osalta sekä pitaleivän osalta sen vuoksi, että merkintä- ja pakkausvaatimuksia ei noudatettu). Vihreää linjaa koskevan asetuksen 4 artiklan 2 kohdan mukaisesti Kyproksen tasavallan viranomaiset kantoivat tulleja sellaisista maataloustuotteista, jotka voivat saada vientitukea tai joihin voidaan soveltaa interventiotoimenpiteitä. Linjan yli ei kuljetettu lainkaan tavaroita, joiden lopullinen määräpaikka ei ollut Kyproksen tasavalta, mikä tarkoittaa sitä, että Kyproksen pohjoisosan ja muiden EU:n jäsenvaltioiden välillä ei käyty kauppaa linjan yli. 3.2 Esteet Linjan yli tapahtuvalle kaupalle on vielä monia esteitä. Kyproksenturkkilaiset hyötyajoneuvot kuten linja-autot, kuorma-autot, taksit, minibussit ja vuokra-autot eivät saa liikkua vapaasti saaren osasta toiseen. Kyproksen tasavalta ei hyväksy Kyproksen turkkilaisosan viranomaisten myöntämiä hyötyajoneuvojen katsastustodistuksia eikä ammattiajokortteja. Kyproksen pohjoisosan ja EU:n välistä kauppaa hallituksen valvomien alueiden kautta ei esiinny erinäisistä syistä, joihin kuuluvat esim. vaatimus yrityksen rekisteröimisestä hallituksen hallintaan kuuluvilla alueilla (muun muassa tuonnin alv:n maksamisen varmistamiseksi) ja kuljetusongelmat (kuorma-autot eivät voi ylittää linjaa ja ajokortteja ei hyväksytä). 3.3 Kaupan helpottaminen entisestään Komissio valmistelee parhaillaan päätöksiä, jotka koskevat sitrushedelmien[11] sekä hunajan, tuoreen kalan ja strutsien[12] kuljettamista linjan yli. Jäsenvaltioiden asiantuntijat tekivät syyskuussa 2004 komission toimeksiannosta tarkastuksia saaren pohjoisosan sitrushedelmäviljelmillä ennen sadonkorjuuta asiaa koskevan yhteisön säännöstön mukaisesti. Näiden tarkastusten tulokset vahvistivat aiemmin lokakuussa 2003 saadut tulokset, joiden mukaan haitallisia organismeja Xanthomonas campestris, Cercospora angolensis ja Guignardia citricarpa ei ole löytynyt, mikä viittaa siihen, että näitä organismeja ei esiinny Kyproksen pohjoisosassa. Tilanteen seurantaa jatketaan rinnan niiden tarkastusten kanssa, jotka kohdistuvat hedelmätarhoihin ja linjan ylittäviin kaupallisiin lähetyksiin. Riippumattomat kasvien terveyden asiantuntijat tekivät eräitä tarkastuksia Kyproksen pohjoisosassa tarkoituksenaan valmistella perunoiden kauppaa, joka voitaisiin aloittaa vuoden 2006 kevätsadosta, jos vakavia kasvien terveyteen liittyviä ongelmia ei havaita. 4. Palvelut Komission käytettävissä olevien tietojen mukaan palveluiden toimituksia linjan yli ei tapahtunut tarkastelujakson aikana. 5. Päätelmät Tarkastelujaksolla toteutettujen täytäntöönpanotoimenpiteiden myötä vuoden 2003 liittymisasiakirjan pöytäkirjassa nro 10 olevan 2 artiklan mukainen järjestely toimii nyt täysipainoisesti. Vihreää linjaa koskeva asetus tarjoaa vakaan oikeudellisen kehyksen, jonka ansiosta tuhannet kyproslaiset voivat ylittää linjan päivittäin ja muut EU:n kansalaiset voivat liikkua vapaasti Kyproksella. Tämä lujittaa saaren kahden yhteisön välisiä yhteyksiä ja edistää matkailun kehitystä. Laiton maahanmuutto linjan yli antaa kuitenkin aihetta huoleen. Linjan ylittävien tavaroiden määrä ja arvo on edelleen vähäinen. Kaupan kehitystä haittaavat erilaiset käytännön tason esteet. Kyproksen turkkilainen kauppakamari hoiti velvollisuutensa tehokkaasti ja ammattitaitoisesti. Kahden uuden ylityspaikan nopea avaaminen vaikuttaisi myönteisesti kaupan kehitykseen ja saaren yhdentymiskehityksen jatkumiseen. Kyproksen pohjoisosan ja muiden EU:n jäsenvaltioiden välillä ei käyty kauppaa linjan yli. ANNEX I Overview table summarizing the monthly reports of the Turkish Cypriot Chamber of Commerce according to Article 8 of Commission Regulation No 1480/2004 August 2004 – April 2005 1 | August/2004 | 3.883 € | 2 | September/2004 | 48.265 € | 3 | October/2004 | 72.102 € | 4 | November/2004 | 86.547 € | 5 | December/2004 | 153.029 € | 6 | January/2005 | 53.166 € | 7 | February/2005 | 148.050 € | 8 | March/2005 | 117.177 € | 9 | April/2005 | 135.914 € | TOTAL | 818.133 € | ANNEX III Value of goods for which accompanying documents were issued by the TCCC [pic] ANNEX IV Development of most traded goods [pic] [1] EYVL L 161, 30.4.2004, s. 128, asetus sellaisena kuin se on muutettuna 17. helmikuuta 2005 annetulla neuvoston asetuksella (EY) N:o 293/2005 (EYVL L 50, 23.2.2005, s. 1). [2] EYVL L 272, 20.8.2004, s. 12. [3] Komission asetus (EY) N:o 1480/2004, annettu 10. elokuuta 2004 (EYVL L 272, 20.8.2004, s. 3). [4] Neuvoston asetus (EY) N:o 293/2005, annettu 17. helmikuuta 2005 (EYVL L 50, 23.2.2005, s. 1). [5] Komission asetus (EY) N:o 601/2005, annettu 18. huhtikuuta 2005 (EYVL L 99, 19.4.2005, s. 10). [6] Kyproksen tasavallan sisäasiainministeriön mukaan 10 992 kolmansien maiden kansalaista haki tarkastelujaksolla turvapaikkaa maasta. Arviolta 50 prosenttia näistä turvapaikanhakijoista ylitti linjan laittomasti. [7] Tiivistelmä kuukausittaisista raporteista esitetään liitteen I taulukossa. [8] Linjan ylittäneitä tavaroita koskeva taulukko esitetään liitteessä II. [9] Kaupan kehitys käy ilmi liitteen III kuviosta. [10] Kaupan kehitys näiden tavaroiden osalta käy ilmi liitteen IV kuviosta. [11] 4 artiklan (sellaisena kuin se on muutettuna) 2 kohdan toisen alakohdan perusteella. [12] 4 artiklan (sellaisena kuin se on muutettuna) 9 kohdan perusteella.